**Az előterjesztést megtárgyalta:**

* Oktatási és Szociális Bizottság
* Jogi és Társadalmi Kapcsolatok Bizottsága
* Gazdasági és Városstratégiai Bizottság

*A határozati javaslatot törvényességi*

*szempontból megvizsgáltam:*

*/: Dr. Károlyi Ákos :/*

*jegyző*

**ELŐTERJESZTÉS**

**Szombathely Megyei Jogú Város Közgyűlésének 2016. december 15-i ülésére**

**Javaslat a közétkeztetéshez kapcsolódó rezsikulcs mértékének meghatározására**

Szombathely Megyei Jogú Város Önkormányzata étkeztetési kötelezettségébe tartozó köznevelési intézményekben a gyermek illetve diákétkeztetést 2016. augusztus 31. napjáig terjedő, 5 éves határozott időre szóló szerződés alapján az ELAMEN Kereskedelmi és Vendéglátó Zrt. (a továbbiakban: ELAMEN Zrt.) biztosította. A Közgyűlés a 470/2015. (XII.10.) Kgy. számú határozatában arról döntött, hogy az Önkormányzat feladat-ellátási kötelezettségébe tartozó gyermekek étkeztetésének 2016. szeptember 1. napjától történő biztosítására - az étkeztetési feladat nagyságrendjére, valamint a közbeszerzési értékhatárokra tekintettel - közbeszerzési eljárást folytat le. A Közgyűlés a szóban forgó határozatában rögzítette a közbeszerzési eljárás során figyelembe veendő elveket.

Az elmúlt időszakban két közbeszerzési eljárás lefolytatására került sor, mindkét eljárás eredménytelenül zárult.

A gyermekek védelméről és a gyámügyi igazgatásról szóló 1997. évi XXXI. törvény 21/A. §-a szerint a gyermekétkeztetés biztosítása a települési önkormányzat kötelező feladata, amelynek keretében Szombathely Megyei Jogú Város Önkormányzata mintegy 7.000 gyermek napi étkeztetéséről gondoskodik. Előzőekre is tekintettel az ELAMEN Zrt-vel megkötött, 2016. augusztus 31. napjáig szóló szerződés a közbeszerzésekről szóló 2015. évi CXLIII. törvény (a továbbiakban: Kbt.) 141. § (2) bekezdésére tekintettel 2016. november 22. napjáig, majd a második eljárás eredménytelenségét követően 2017. június 15. napjáig meghosszabbításra került.

A szerződés módosítása során az ELAMEN Zrt. a szolgáltatás megkezdését követően bekövetkezett, illetve a 2017. évre bejelentett béremelésre hivatkozva kezdeményezte a rezsikulcs jelenlegi 64 %-os mértékének 2017. január 1. napjától történő módosítását legfeljebb 80 %-ra. A rezsikulcs 80 %-ra történő emelése a 2017. június 15. napjáig terjedő időszakra vonatkozóan mintegy 34 millió Ft többletkifizetést jelentene Önkormányzatunk részére.

A Kbt. 141.§ (4) bekezdése alapján a szerződés - a (6) bekezdésben foglalt feltételek vizsgálata nélkül - új közbeszerzési eljárás lefolytatása nélkül módosítható, illetve módosulhat az alábbiak közül bármely esetben:

1. ha a szerződés minden ajánlattevő számára előre megismerhető módon, egyértelműen rögzíti a szerződés meghatározott tartalmi elemei későbbi változásának (ideértve az opció gyakorlásának) pontos feltételeit és tartalmát. Az ilyen szerződéses feltételek azonban nem rendelkezhetnek olyan módosításokról, amelyek megváltoztatnák a szerződés általános jellegét;
2. az eredeti szerződő féltől további építési munkák, szolgáltatás vagy áruk beszerzése szükséges, amelyek nem szerepeltek az eredeti szerződésben, amennyiben a szerződő fél személyének változása

ba) nem megvalósítható gazdasági vagy műszaki okból, különösen az eredeti szerződéssel beszerzett, meglévő berendezésekkel, szolgáltatásokkal vagy létesítményekkel való felcserélhetőség vagy együttműködés miatt; és

bb) az ajánlatkérő számára jelentős hátránnyal vagy a költségek megsokszorozódásával járna. Az ellenérték növekedése - vagy több módosítás esetén azok együttes nettó értéke - azonban nem haladhatja meg az eredeti szerződés értékének 50%-át;

1. a következő feltételek együttes teljesülése esetén:

ca) a módosítást olyan körülmények tették szükségessé, amelyeket az ajánlatkérő kellő gondossággal eljárva nem láthatott előre;

cb) a módosítás nem változtatja meg a szerződés általános jellegét;

cc) az ellenérték növekedése nem haladja meg az eredeti szerződés értékének 50%-át. Ha egymást követően több olyan módosításra kerül sor, amelyek a *ca)* alpont szerinti több, egymással nem összefüggő körülmény miatt merültek fel, ez a korlátozás az egyes módosítások nettó értékére alkalmazandó. Az egymást követő módosítások nem célozhatják e rendelkezés megkerülését.

Tekintettel arra, hogy a módosítás feltételei a Kbt. 141. § (4) bekezdés c) pontja szerint fennállnak, kérem a Tisztelt Közgyűlést, hogy a rezsikulcs mértékéről dönteni szíveskedjék.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2016. december „ ”**

**/: Dr. Puskás Tivadar :/**

**HATÁROZATI JAVASLAT**

**…/2016. (XII. 15.) Kgy. számú határozat**

1. Szombathely Megyei Jogú Város Közgyűlése a „Javaslat a közétkeztetéshez kapcsolódó rezsikulcs mértékének meghatározására” című előterjesztést megtárgyalta. A közgyűlés a köznevelési intézmények étkeztetési feladatainak ellátása kapcsán alkalmazandó rezsikulcs mértékét 2017. január 1. napjától 80 %-ban határozza meg.
2. A Közgyűlés a rezsikulcs emelés kapcsán jelentkező költségvetési többlettámogatást az étkeztetést szervezésében közreműködő Szombathelyi Köznevelési GAMESZ 2017. évi költségvetésében biztosítja.
3. A Közgyűlés felhatalmazza a polgármester a rezsikulcs módosításával összefüggő okiratok aláírására.

**Felelős:** Dr. Puskás Tivadar polgármester

Koczka Tibor alpolgármester

Illés Károly alpolgármester

Molnár Miklós alpolgármester

Dr. Károlyi Ákos jegyző

/a végrehajtás előkészítéséért:

dr. Bencsics Enikő, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője

Imréné Erényi Katalin, a Szombathelyi Köznevelési GAMESZ igazgatója/

**Határidő:** 2016. december 31.